DA Den Europæiske Unions Tidende C 164/7

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2016/C 164/06)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»ΦΑΒΑ ΦΕΝΕΟΥ« (FAVA FENEOU)

EU nr.: EL-PGI-0005-01339 – 26.5.2015

BOB ( ) BGB ( X )

1. Betegnelse

»Φάβα Φενεού« (Fava Feneou)

2. Medlemsstat eller tredjeland

Grækenland

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

»Fava Feneou« er en spiselig bælgfrugt af sorten Lathyrus sativus L. (græs-fladbælg). Frøene høstes og de tørrede, afskallede og knuste kimblade spises. Når de er malet eller kogt sammen til en tyk mos, opnås der et kulinarisk produkt, der kaldes »fava«.

Frøenes fysiske egenskaber: gullig farve, meget små; 1 000 frø vejer ikke mere end 150 g, og de har en slags kantet, uregelmæssig form og en lille diameter (4-7 mm) samt en lille procentdel af knuste kimblade (1-5 %). Vandindholdet er højst 13 %.

De kemiske egenskaber, der gør »Fava Feneou« til noget særligt, er et højt indhold af:

— protein (minimum 24 %)

— kulhydrater (44-60 %) og

— (vegetabilske) kostfibre (12-25 %)

»Fava Feneou« er derfor meget nærende.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Alle faser af produktionsprocessen fra dyrkning (forberedelse af jorden, såning, vanding, tilførsel af gødning, ukrudtsbekæmpelse, plantebeskyttelse) til høst, tørring af produktet samt indsamling af frø til næste års afgrøde skal foregå i det afgrænsede geografiske område.

3.5. Særlige regler for udskæring, rivning eller emballering osv. af det produkt, som den registrerede betegnelse henviser til

—

3.6. Særlige regler for mærkning af det produkt, som den registrerede betegnelse henviser til

Emballagen skal være forsynet med betegnelsen »Φάβα Φενεού« BGB samt alle andre angivelser, som er foreskrevet af national lovgivning og EU-lovgivning.

4. Kort angivelse af det geografiske områdes afgrænsning

Det geografiske område for produktionen af »Fava Feneou« er afgrænset til de kommunale enheder Feneos og Stymfalia i kommunen Sikyona, i Korinth-præfekturet i regionen Peloponnes.

5. Tilknytning til det geografiske område

Det geografiske områdes egenart

Jord

Jorden er leret sand til sandet ler af middeltekstur og med høj vandbindingsevne. Generelt set er det humusjord, der er tilstrækkeligt beriget med organiske stoffer. Den har et tilstrækkeligt indhold af nitratnitrogen, magnesium og fosfor, mens niveauet af kalium er lavt til ubetydeligt. Desuden har jorden tilstrækkelig med calcium, som er nødvendigt for planternes, bælgenes og frøenes sunde udvikling. Størstedelen af jordbunden er svagt sur (pH< 7) og dens saltindhold (elektrisk ledeevne) ligger på et acceptabelt niveau, der ikke giver anledning til problemer for afgrøden. »Fava Feneou« dyrkes på bunden af den gamle Doxa-sø, der var en naturlig sø, og derfor holder den på fugtigheden. Arealerne omkring Stymfalia-søen er en frugtbar slette, der får vand fra søen. Alle disse faktorer skaber gunstige betingelser for dyrkning af dette produkt.

Klima

»Fava Feneou« dyrkes hovedsageligt på plateauerne Feneos og Stymfalia. Der skabes egnede geomorfologiske og klimatiske betingelser for dyrkningen af et meget nærende produkt af høj kvalitet takket være bjergene Helmos, Dourdouvana, Killini, Oliyirtos og Saïtas, der beskytter Feneos-sletten, og takket være den kunstige Doxa-sø på den ene side samt Oliyirtos- og Killini-bjergene, der omkranser Stymfalia-plateauet og -søen, der er en naturlig sø på sletten, på den anden side.

Generelt betragtet har området fastlandsklima med kolde vintre og varme somre. På grund af den tætte skov, der dækker bjergene, som omgiver Feneos- og Stymfalia-plateauerne, er klimaet imidlertid mildere, end det ellers ville være, med vådere vintre og køligere somre. Tilstedeværelsen af søerne — Doxa-søen på Feneos-sletten og Stymfalia-søen på Stymfalia-plateauet — er også med til at sikre et mildt forårsvejr.

De særlige kendetegn for områdets mikroklima, som bidrager til den optimale udvikling af afgrøden, er:

— gennemsnitlige månedlige temperaturer på 28,8 °C (maksimum) og 0,6 °C (minimum) og en årlig gennemsnitlig temperatur på 12,8 °C

— gennemsnitlig årlig nedbørsmængde på 600 mm

— lav gennemsnitlig månedlig nedbør (mellem 5,3 og 9,4 mm) i sommermånederne

— et gennemsnit på mellem 346,6 og 337,3 solskinstimer pr. måned i løbet af sommeren.

Menneskelige faktorer

Den menneskelige faktor spiller en central rolle i at sikre kvaliteten af »Fava Feneou«.

Eftersom »Fava Feneou« hovedsagligt dyrkes af familieejede foretagender, er dyrkningsmetoderne forblevet stabile og uændrede gennem tiderne.

Producenternes evne til nøjagtigt at bedømme, hvornår bælgene er klar til høst (når de opnår en typisk gulbrun farve), sikrer, at frøene er rige på næringsstoffer, således at »Fava Feneou« har en høj næringsværdi.

Endelig er producenternes evner til og erfaring i at udvælge de bedste frø til næste års afgrøde ved visuel observation af deres fænotypiske egenskaber afgørende for at sikre, at frøene er stærke og levedygtige, så de kan producere sunde, ensartede og stærke planter det efterfølgende år.

Produktets egenart

»Fava Feneou« er blevet dyrket kontinuerligt i dette afgrænsede geografiske område siden slutningen af det 19. århundrede. Bælgfrugten er blevet dyrket i mange år ikke blot på grund af dens fysiske egenskaber dvs. de små frø, den gullige farve, det fine udseende og det lave vandindhold (højst 13 %), men navnlig på grund af dens særligt høje næringsværdi, da den er rig på protein, kulhydrater og plantefibre.

Beskrivelse af sammenhængen mellem produktets kvalitet og det afgrænsede geografiske område

Jordbunds- og klimaforholdene i Feneos-området, det enestående naturmiljø, brugen af traditionelle dyrkningsmetoder, som er forblevet stort set uændrede i årtier, og producenternes knowhow og erfaring er de faktorer, der er direkte ansvarlige for produktets høje indhold af protein, kulhydrat og (vegetabilske) kostfibre, som gør »Fava Feneou« til en helt særlig og meget nærende fødevare.

»Fava Feneou« er meget velegnet til områdets jordbunds- og klimaforhold. Den svagt sure til neutrale jordbund (pH < 7) af middeltekstur, der indeholder en tilstrækkelig mængde organisk materiale og er veldrænet, de forholdsvis milde, våde vintre uden sen frost og de kølige somre er afgørende for afgrødens kvalitet og særlige karakteristika. Resultatet er et produkt af høj kvalitet med store mængder protein, kulhydrater og plantefibre.

Det enestående naturmiljø, dvs. Feneos- og Stymfalia-plateauerne, som er omkranset og beskyttet af bjergmassiverne Helmos, Dourdouvana, Κillini, Oliyirtos og Saïtas (Feneos-plateauet) samt Oliyirtos og Killini (Stymfalia-plateauet) samt tilstedeværelsen af søerne Doxa og Stymfalia hjælper med til at skabe ideelle jordbundsforhold og klimatiske betingelser, der gør det muligt at dyrke et kvalitetsprodukt, som i stigende grad efterspørges på det græske marked.

De dyrkningsmetoder, der anvendes af de lokale producenter, er resultatet af mange års erfaring og er de samme som deres forfædres, da de stadig anvender de traditionelle metoder (f.eks. manuel ukrudtsbekæmpelse og høst). De lokale dyrkningsmetoder, producenternes ekspertise og viden om, hvornår præcis produktet skal høstes, den omhyggelige udvælgelse af frø til at sikre »Fava Feneous« renhed sammen med områdets særlige jordbunds- og klimaforhold bidrager til at fastslå produktets særlige karakteristika og dets fine kvalitet.

Beskrivelse af sammenhængen mellem produktets omdømme og det afgrænsede geografiske område

»Fava Feneous« omdømme støttes af historiske og bibliografiske referencer, brugen af navnet på emballerede, markedsførte produkter, artikler i lokale og landsdækkende aviser, TV- og radioudsendelser og materiale på internettet, hovedsagelig vedrørende fødevarer og turisme osv.

Henvisning til offentliggørelsen af varespecifikationen

(artikel 6, stk. 1, andet afsnit, i denne forordning)

http://www.minagric.gr/images/stories/docs/agrotis/POP-PGE/prodiagrafes_favas_feneou.pdf

(1) EUT L 343 af 14.12.2012, s. 1.